## Odluka Ustavnog suda Republike Hrvatske broj U-III-176/1995 od 25. studenoga 1998.

### NN 166/1998 (30.12.1998.), Odluka Ustavnog suda Republike Hrvatske broj U-III-176/1995 od 25. studenoga 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela, odlučujući o ustavnoj tužbi R. K. iz Z., na sjednici održanoj
dana 25. studenoga 1998. godine, donio je

## **ODLUKU**

I. Ustavna tužba se odbija.

II. Ova odluka objavit će se u "Narodnim novinama".

Obrazloženje

R. K. podnio je ustavnu tužbu u svezi s rješenjem Upravnog suda Republike
Hrvatske broj: Us-5758/94-2 od 16. studenoga 1994. godine kojim je odbačena
kao nedopuštena podnositeljeva tužba u upravnom sporu protiv odluke o priznavanju
stanarskog prava Grada Z. - Općine C., Skupštine općine C., Komisije za
dodjelu, zamjenu i prijenos korištenja društvenih stanova kojima raspolaže
općina C., broj: 01-62/132-88 od 16. rujna 1988. godine.

Upravni sud je odbacio tužbu uz obrazloženje da navedena odluka nije
upravni akt u smislu odredbe članka 6. Zakona o upravnim sporovima ("Narodne
novine", broj 53/91, 9/92, 77/92, nastavno: ZUS).

Podnositelj ustavne tužbe smatra da mu je rješenjem Upravnog suda povrijeđeno
ustavno pravo vlasništva iz članka 48. Ustava, navodeći da nitko nije bio
ovlašten raspolagati njegovim vlasništvom, kao i ustavno pravo na žalbu
iz članka 18. Ustava, jer nije bio obaviješten o donošenju odluke o priznavanju
stanarskog prava od 16. rujna 1988. godine. Smatra da je navedenim rješenjem
Upravnog suda povrijeđena jedna od najviših vrednota ustavnog poretka Republike
Hrvatske iz članka 3. Ustava - nepovredivost vlasništva.

Uvidom u spis Općinskog suda u Z., broj: P-1674/93 i spis Upravnog suda,
broj: Us-5758/94 utvrđeno je slijedeće:

Podnositelj ustavne tužbe, naslijedivši svoju pokojnu majku K. K., stekao
je pravo vlasništva stana u Z. Nositelj stanarskog prava na tom stanu bila
je, na temelju članka 3. stavka 2. tada važećeg Zakona o stambenim odnosima
("Narodne novine", broj 51/85, 42/86, 22/92 i 70/93, nastavno:
ZSO), M. N. Nakon njezine smrti, Komisija za dodjelu, zamjenu i prijenos
korištenja društvenih stanova kojima raspolaže općina C., pozivajući se
na odredbe članaka 93. stavak 1. i 67. tada važećeg ZSO, donijela je 16.
rujna 1988. godine odluku o priznavanju stanarskog prava D. V. kao članu
porodičnog domaćinstva bivše nositeljice stanarskog prava, budući da se
bračni drug bivše nositeljice stanarskog prava, M. V. odrekao stanarskog
prava u korist svoga sina D. V.

Podnositelj je podnio tužbu za iseljenje D. i A. V. Općinskom sudu u
Z.

Presudom Općinskog suda u Z. broj: Ps-1674/93 od 13. siječnja 1994.
godine utvrđeno je da je odluka o priznavanju stanarskog prava D. V., broj:
01-62/138-88 od 16. rujna 1988. godine ništava, te je D. i A. V. naloženo
iseljenje iz toga stana.

Smatrajući da se odluka o priznavanju stanarskog prava može pobijati
samo putem upravnog spora, Županijski sud je, presudom broj: Gž-4206/94
od 24. svibnja 1994. godine, ukinuo presudu prvostupanjskog suda u dijelu
kojim je utvrđena ništavost navedene odluke i u tom dijelu odbacio tužbu,
a djelomično je preinačio prvostupanjsku presudu, odbijajući tužbeni zahtjev
za iseljenje.

Podnositelj ustavne tužbe pokrenuo je upravni spor protiv navedene odluke
o priznavanju stanarskog prava ističući da sporni stan nikada nije bio
u društvenom vlasništvu i da slijedom toga Grad Z. nije bio ovlašten donijeti
odluku kojom se D. V. priznaje stanarsko pravo na tom stanu.

Upravni sud Republike Hrvatske odbacio je tužbu zauzevši stajalište
da odluka o priznavanju stanarskog prava, koju u smislu članka 93. stavak
1. tada važećeg ZSO-a donosi davatelj stana na korištenje ne predstavlja
upravni akt u smislu članka 6. stavak 2. ZUS-a, već je ta odluka akt raspolaganja.

Ustavna tužba nije osnovana.

Odredba članka 64. stavka 3. tada važećeg ZSO propisivala je da u situaciji
kad jedan od bračnih drugova - stanara umre ili trajno prestane koristiti
stan, drugi bračni drug zadržava stanarsko pravo ako ZSO drugačije ne određuje.

Prema članku 93. stavak 1. Zakona, između ostalog i u slučaju iz članka
64. ZSO, stanar je dužan u roku od 30 dana od dana stjecanja stanarskog
prava, obavijestiti davatelja stana, a davatelj stana je dužan donijeti
odluku kojom mu priznaje stanarsko pravo.

Prema odredbi članka 6. stavka 2. ZUS-a, upravni akt je akt kojim državni
organ ili organizacija u obavljanju javnih ovlasti rješava o stanovitom
pravu ili obvezi određenog pojedinca ili organizacije u kakvoj upravnoj
stvari.

Odluka o priznavanju stanarskog prava u konkretnom slučaju, donijeta
na temelju članka 93. stavak 1. tada važećeg ZSO, nije upravni akt u smislu
odredbe članka 6. ZUS-a protiv kojega se može voditi upravni spor, nego
akt raspolaganja, budući da nije donesena temeljem javne ovlasti u upravnom
postupku.

Slijedom iznijetog, Ustavni sud Republike Hrvatske je utvrdio da rješenjem
Upravnog suda utemeljenom na zakonu, nisu povrijeđena podnositeljeva ustavna
prava kao ni ustavna načela na koja ukazuje.

U odnosu na tvrdnju podnositelja o povredi njegovog ustavnog prava vlasništva
iz razloga što sudovi odbijaju postupiti u konkretnoj pravnoj stvari, valja
reći da se u konkretnom slučaju radi o imovinskopravnom odnosu, a za raspravljanje
i odlučivanje u takvim odnosima nadležan je sud u parničnom postupku.

Podnositelj može od suda tražiti pravnu zaštitu vlasništva prema Zakonu
o vlasništvu ("Narodne novine", broj 91/96) jer se u pravomoćno
okončanom parničnom postupku nije raspravljalo i odlučivalo o činjeničnom
sklopu i pravnoj situaciji prema tada važećem Zakonu o osnovnim vlasničkopravnim
odnosima ("Narodne novine", broj 53/91) već prema tada važećem
Zakonu o stambenim odnosima.

Slijedom iznijetog, na temelju odredbe članka 59. i 61. Poslovnika Ustavnog
suda Republike Hrvatske ("Narodne novine", broj 29/94), odlučeno
je kao u izreci.

Objava ove odluke temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine",
broj 13/91).

Broj: U-III-176/1995
Zagreb, 25. studenoga 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 166/1998-2057